Cota de combustibil pentru mașinile din dotarea Primăriei municipiului Târgu Jiu va fi majorată de la 125 litri pe lună la 200 de litri.
"Se aprobă majorarea cotei de combustibil pentru mașinile din dotarea instituției prin Compartimentul organizare administrativ de la 125 litri/autoturism/lună la 200 litri/autoturism litri/lună, cu obligativitatea încadrării în bugetul aprobat. Nu se consideră depășire la consumul de carburanți pe autovehicule, consumul care, la nivelul anului se încadrează în limita combustibilului în raport cu numărul de autovehicule", se arată în proiectul de hotărâre care va fi analizat în ședință de Consiliul Local. Acest lucru înseamnă că o mașină poate să depășească chiar cantitatea de 200 de litri de combustibil pe lună, dacă restul autovehiculelor au un consum mai mic și se încadrează în media lunară.
Cum este motivată creșterea consumului
Motivarea creșterii cotei de combustibil se referă la deplasările la lucrările din teren și delegații, "consumul actual fiind insuficient desfășurării activităților direcției și datorită uzurii autoturismului", a motivat Raul Chiriac, directorul de investiții din Primăria Târgu Jiu.